Tidur tak lena diganggu gajah
Gerik: "Saya tidak boleh tidur lena berikutan kerap diganggu dengan kehadiran gajah liar," kata seorang penduduk Pos Kemar, Roni Aset.  Menurutnya, gajah liar yang muncul adalah gajah berlainan setiap hari dan ia membuatkan mereka sekeluarga ketakutan.  "Gajah tidak aktif hanya pada malam, sebaliknya mamalia ini kerap merayau di kawasan kampung pada waktu siang. "Saya pernah terserempak gajah berkeliaran di sekitar kampung pada jam 10.30 pagi. Saya segera lari masuk ke dalam rumah sebaik terserempak 'abang besar'. "Gajah setinggi lebih 2.5 meter itu hanya berada kurang 50 meter dari kediaman saya. Haiwan itu 'tercogok' di depan rumah. "Saya terpaksa berkurung kerana bimbang amukan gajah liar jika dia sedar kehadiran saya," katanya kepada Harian Metro. Menurutnya, gajah liar 'versi' sekarang lebih agresif berdasarkan tingkah laku gemar merosakkan tanaman dan struktur yang ada sekitar kampung. "Kalau dahulu, gajah liar hanya singgah ke kampung untuk mengutip buah atau sayur. Namun sejak kebelakangan ini gajah sudah mula 'mengopek' kulit batang pokok tanaman. Kesannya pokok akan mati.  "Dahulu haiwan ini sekadar mengambil dan memakan buah tanpa merosakkan pokok. "Selain itu, saya dapati gajah liar lebih berani dan tidak lagi takut kepada manusia. Jika dihalau dengan mercun, gajah liar terbabit akan lari sebelum muncul kembali tidak lama kemudian," katanya. Menurutnya, keadaan itu menyebabkan penduduk kampung 'mati akal' dalam usaha mencari cara menghalau gajah liar terbabit," katanya. Dia berharap Perhilitan boleh mencari solusi sebelum konflik gajah dan manusia memburuk. "Kalau boleh kami tidak mahu insiden meracun gajah terjadi di hutan Royal Belum kerana selama ini masyarakat Orang Asli menjaga hubungan dengan alam semula jadi," katanya.Gajah liar sudah berubah tabiatGerik: Ancaman gajah liar menjejaskan kehidupan 5,000 penduduk masyarakat Pos Kemar di sini. Pengarah Jabatan Kemajuan Orang Asli (Jakoa) Perak, Hairulnizam Abdul Rahim berkata, isu konflik di antara gajah liar dan penduduk perlu diselesaikan segera berikutan kekerapan kes dilaporkan. "Tolong simpati dengan masyarakat Orang Asli yang terpaksa bersaing dengan gajah. Apatah lagi pendapatan mereka tidak seberapa. "10 tahun dahulu, penduduk masih boleh merasai hasil hutan dan tanaman.Namun kini tanaman mereka dimusnahkan gajah. "Dahulu gajah liar tidak memakan spesies pisang hutan menyebabkan penduduk menanam spesies pokok buah itu. "Namun kini tanaman itu menjadi sasaran gajah liar. Gajah liar sudah berubah dari segi tabiat dan tingkah laku," katanya.Tambah Hairulnizam, masyarakat Orang Asli amat bergantung dengan tanaman dan hasil hutan untuk meneruskan kehidupan.  "Usaha meningkatkan sosio-ekonomi mereka berdepan tugas sukar akibat ancaman gajah. "Banyak projek pertanian yang dapat menjana pendapatan penduduk Orang Asli namun tidak dapat dilaksanakan.  "Ini menyebabkan masyarakat Orang Asli sukar keluar dari garis kemiskinan apabila menerima kekangan seperti ini," katanya.